KOMISSION TÄYTÄNTÖÖNPANOASETUS (EU) N:o 120/2013,

annettu 11 päivänä helmikuuta 2013,

nimityksen kirjaamisesta suojattujen alkuperänimitysten ja suojattujen maantieteellisten merkintöjen rekisteriin ( (Khao Hom Mali Thung Kula Rong-Hai) (SMM))

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon maataloustuotteiden ja elintarvikkeiden laatujärjestelmistä 21 päivänä marraskuuta 2012 annetun Euroopan parlamentin ja neuvoston asetuksen (EU) N:o 1151/2012 (1) ja erityisesti sen 52 artiklan 3 kohdan b alakohdan,

sekä katsoo seuraavaa:

Belgia, Ranska, Italia, Alankomaat ja Yhdistynyt kuningaskunta vastustivat rekisteröintiä asetuksen (EY) N:o 510/2006 7 artiklan 1 kohdan mukaisesti. Vastaväitteet otettiin käsiteltäviksi asetuksen 7 artiklan 3 kohdan ensimmäisen alakohdan a, b, c ja d alakohdan nojalla.

Ranska huomautti, että tuotantoa, jalostamista ja pakkaamista koskevan maantieteellisen alueen rajaus ei ole johdonmukainen yhtenäisessä asiakirjassa ja Thaimaan kansallisessa lainsäädännössä, jonka mukaan jalostaminen ja pakkaaminen on sallittua maantieteellisen tuotantoalueen ulkopuolella. Thaimaa myönsi epäjohdonmukaisuuden ja muutti kansallista lainsäädäntöään ja yhtenäistä asiakirjaa täsmentääkseen, että tuotannon, jalostamisen ja pakkaamisen on tapahduttava yhdellä ja samalla maantieteellisellä alueella.

Belgia, Ranska, Italia, Alankomaat ja Yhdistynyt kuningaskunta vastustivat tuotantoalueella tapahtuvaa pakkaamista koskevaa vaatimusta, sillä niiden mielestä se ei ollut asianmukaisesti perusteltua tai se oli tarpeettoman rajoittavaa. Ranska ja Thaimaa pääsivät sopimukseen sen jälkeen, kun Thaimaa muutti yhtenäistä asiakirjaa siten, että siinä selitetään tarkemmin syyt siihen, miksi pakkaamisen on tapahduttava maantieteellisellä alueella. Thaimaan sekä Belgian, Italian, Alankomaiden ja Yhdistyneen kuningaskunnan välillä ei päästy tästä kysymyksestä minkäänlaiseen sopimukseen. Thaimaa on sittemmin muuttanut yhtenäistä asiakirjaa ja eritelmää sisällyttämällä niihin tuotetta koskevat tarkemmat perustelut.

ON HYVÄKSYNYT TÄMÄN ASETUKSEN:

1 artikla

Rekisteröidään tämän asetuksen liitteessä I oleva nimitys.

2 artikla

Päivitetty yhtenäinen asiakirja on tämän asetuksen liitteessä II.

3 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

(1) EUVL L 343, 14.12.2012, s. 1.

(2) EUVL C 169, 29.6.2010, s. 7.

(3) EUVL L 93, 31.3.2006, s. 12.

LIITE II

YHTENÄINEN ASIAKIRJA

ASETUS (EY) N:o 510/2006 (1)

” ” (KHAO HOM MALI THUNG KULA RONG-HAI)

EY-numero: TH-PGI-0005-0729–20.11.2008

SMM ( X ) SAN ( )

1. Nimi

” ” (Khao Hom Mali Thung Kula Rong-Hai)

2. Jäsenvaltio tai kolmas maa

Thaimaan kuningaskunta

3. Maataloustuotteen tai elintarvikkeen kuvaus

3.1 Tuotelaji

Luokka 1.6 Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Khao Hom Mali Thung Kula Rong-Hai on Koillis-Thaimaassa viiden provinssin alueella sijaitsevalla Thung Kula Rong-Hai -alueella tuotettu riisi. Se kasvatetaan Khao Dawk Mali (KDML 105) ja RD 15 -lajikkeista, ja se on valolle herkkä raakariisi. Se voi olla ruskeaa tai valkoista (hiottu riisi).

Fyysiset ominaisuudet

Riisinjyvä: väriltään oljenkeltaista.

Pitkä, ohut, läpikuultava ja kiiltävä.

Sileän pehmeä.

Hyvä tuoksu kuten Pandanus-kasvin lehdissä.

Fyysiset ominaisuudet Ruskea riisi Valkoinen riisi Pituus (mm) > 7,0 > 7,0 Paksuus/leveys-suhde: > 3,2 > 3,2 Väri Kellertävän ruskea Valkoinen

Kemialliset ominaisuudet

Kosteuspitoisuus Enintään 14 % Vieraat aineet Enintään 0,2 % Keltaiset jyvät Enintään 0,2 % Muita riisilajikkeita Enintään 8 % Amyloosipitoisuus (%) 14–16 % Emäksisyystesti 6–7





Kemialliset ominaisuudet (keskimääräiset arvot (± 5 %)) Ruskea riisi Valkoinen riisi Proteiinipitoisuus (%) 7,6 5,4 B1-vitamiini (mg/100 g) 0,34 0,18 B2-vitamiini (mg/100 g) 0,27 0,07 B3-vitamiini (mg/100 g) 5,0 1,2 Rauta (ppm) 28 16

Muut ominaisuudet

1. Keitto-ominaisuudet (keskimääräiset arvot)

Keittoaika 15–20 min Riisin ja veden suhde keitettäessä 1:1 tai 1:1,25

2. Tuoksu ja maku

Keitetty riisi tuoksuu Pandanus-kasvin lehdille ja makutuntuma on samettinen, sienimäinen ja hieman makea. Muiden ainesosien kanssa keitettynä lisätyt mausteet maistuvat mietona. Vastakerätyt KDML 105 ja RD 15 -lajikkeen riisinjyvät ovat kermamaisen pehmeitä keitettyinä.

3.3 Raaka-aineet (ainoastaan jalostetut tuotteet)

Khao Hom Mali Thung Kula Rong-Hain tuottamiseen käytettyjen siementen on oltava Thung Kula Rong-Hai -alueella kasvatettuja.

Siementen on oltava Khao Dawk Mali 105 (KDML 105) ja Kor Khor tai RD 15 -lajiketta, ja niiden on oltava peräisin riisistä vastaavalta laitokselta tai riisinjyvien tuottajilta eli viljelijäorganisaatioilta tai riisistä vastaavan laitoksen riisinjyvien tuotantovaatimusten perusteella sertifioimalta yksityiseltä organisaatiolta.

3.4 Rehu (ainoastaan eläinperäiset tuotteet)

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Koko tuotantoprosessin on tapahduttava määritellyllä maantieteellisellä alueella sen varmistamiseksi, että kaikki tapahtuu tämän alueen erityisissä geomorfologisissa olosuhteissa. Viljelyn luonteen vuoksi koko biologinen tuotantoprosessi sadonkorjuuseen asti tapahtuu luonnollisesti siemenen kylvöpaikalla. Keruuseen sovelletaan erityisiä sääntöjä, jotka koskevat päivämääriä, fenologisia vaiheita ja jyvien kosteuspitoisuutta. Näin varmistetaan tuotteen hygienia ja turvallisuus ja se, että riisi voidaan jäljittää alkuperäalueeseensa ja monissa tapauksissa jopa viljelijään asti. Jalostuksen on tapahduttava Thung Kula Rong-Hai -alueen viidessä provinssissa, jotka ovat Roi Et, Surin, Sisaket, Mahasarakham ja Yasothon.

3.6 Viipalointia, raastamista, pakkaamista jne. koskevat erityiset säännöt

Pakkaamisen on tapahduttava Thung Kula Rong-Hai -alueen viidessä provinssissa, jotka ovat Roi Et, Surin, Sisaket, Mahasarakham ja Yasothon. Näin kuluttajat voivat olla täysin varmoja riisin alkuperästä ja laadusta ja voidaan varmistaa 2-asetyyli-1-pyrroliinin säilyminen (0,1–0,2 mikrogrammaa riisipelloilla), mikä on ainutlaatuista yksilöidyllä maantieteellisellä alueella kasvatetulle Khao Hom Malille. Uudelleenpakkaamista ei sallita, jotta voidaan minimoida pitoisuuden mahdollinen laimeneminen, mikä heikentäisi tuotteen erityistä aromia, ja jotta voidaan estää tuotteen pilaantuminen tai muuttuminen.

3.7 Merkintöjä koskevat erityissäännöt

Pakkauksissa on mainittava paino, pakkauspäivä, myllyn tai osuuskunnan nimi.

Kaikissa pakkauksissa on oltava maininta ” ” ja/tai ”Khao Hom Mali Thung Kula Rong-Hai”.

Lisäksi pakollisia merkintöjä ovat Thaimaan maantieteellisen merkinnän ja (eurooppalaisen rekisteröinnin jälkeen) EU:n logot.

4. Maantieteellisen alueen tarkka rajaus

Maantieteellisen alueen, jolla kaiken (kylvön, kasvatuksen, sadonkorjuun, hionnan, pakkaamisen ja merkintöjen lisäämisen) on tapahduttava, muodostavat Roi-et, Mahasarakam, Surin, Yasothon ja Srisaket.

Erityisten ilmasto- ja maaperäolosuhteiden vuoksi kasvatusalueet sijaitsevat seuraavasti:

— Roi Et -provinssissa 986 807 raita (6,25 raita = 1 hehtaari) maata kunnissa, jotka sijaitsevat Thung Kula Rong-Hai -tasangolla Kaset Wisaissa, Suwannabhumissa, Pratumratissa ja Phonsaissa sekä Nong Heen seutukunnassa;

— Surin provinssissa 575 993 raita maata kunnissa, jotka sijaitsevat Thung Kula Rong-Hai -tasangolla Ta Tumissa ja Chumpol Burissa;

— Srisaketin provinssissa 287 000 raita maata kunnissa, jotka sijaitsevat Thung Kula Rong-Hai -tasangolla Rasi Salaissa ja Silalatin seutukunnassa;

— Maharasakhamin provinssissa 193 890 raita maata kunnissa, jotka sijaitsevat Thung Kula Rong-Hai -tasangolla Phayakaphum Pisain seutukunnassa;

— Yasothon provinssissa 64 000 raita maata kunnissa, jotka sijaitsevat Thung Kula Rong-Hai -tasangolla Maha Chanachaissa ja Kor Wangissa.

5. Yhteys maantieteelliseen alueeseen

5.1 Maantieteellisen alueen erityisyys

Thung Kula Rong-Hai on laaja tasanko Koillis-Thaimaassa. Se ulottuu seuraavien viiden provinssin alueelle: Roi Et, Mahasarakam, Surin, Yasothon ja Srisaket. Se on kokonaislaajuudeltaan 2 107 690 raita ja tunnettiin aiemmin nimellä Thung Mah Long tai Thung Pu Pa Lan.

Luonnolliset ja inhimilliset tekijät ovat oleellisia Khao Hom Mali Thung Kula Rong-Hai -riisin tuotannossa ja etenkin sen viljelyssä. Tämän riisin tuotannossa tarvitaan myös inhimillistä tietoa laatusiementen valinnasta sopivien viljelymenetelmien noudattamiseen, nippujen rakentamiseen ja riisipellon lohkomiseen niin, että lohkoilla on riittävästi vettä riisin kasvua varten. Vesi kuivataan pelloilta noin 10 päivää ennen sadonkorjuuta, jolloin kypsä riisi leikataan ja sitä kuivataan kahdesta kolmeen päivää kosteuspitoisuuden alentamiseksi. Nämä ovat luonnollisia ja paikalliseen tietämykseen perustuvia tekijöitä, jotka määrittävät Khao Hom Mali Thung Kula Rong-Hain laadun.

5.2 Tuotteen erityisyys

Khao Hom Mali Thung Kula Rong-Hai -nimitys viittaa raakariisiin, ruskeaan ja hiottuun riisiin, joka jalostetaan valolle herkistä Khao Dawk Mali 105 ja Kor Khor tai RD 15 -lajikkeista, joita viljellään sadekaudella Thaimaassa Thung Kula Rong-Hai -alueella. Niistä erittyy luonnollinen aromi.

Riisiksi kelpaa vain määritellyltä alueelta saatava edellä mainittujen lajikkeiden riisi, sillä ainoastaan näillä edellytyksillä saadaan riisiä, jossa on alhainen amyloosipitoisuus (14–16 %) ja amylopektiinipitoisuus 86–84 %. Näin riisi imee vain vähän keitinvettä ja on maukasta. Nämä ainutlaatuiset ominaisuudet saadaan aikaan ainoastaan Koillis-Thaimaan geomorfologisissa olosuhteissa (maaperä, käytetyn veden laatu, auringonpaisteen tuntimäärä, pienet lämpötilan muutokset, viileän kuiva sää sadonkorjuuaikana jne.).

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Thung Kula Rong-Hai -nimitys viittaa legendaarisiin Kula-kauppiaisiin. Tarinan mukaan joukko Kulaksi nimitettyjä alkuasukkaita, jotka toimivat kauppiaina, kulkivat kuivalla kaudella myymässä tuotteitaan tällä laajalla tasankoalueella. He kulkivat, kunnes eivät enää jaksaneet, mutta eivät silti päässeet tasangon toiseen päähän. Niin he alkoivat itkeä (’Rong-Hai’ thaiksi), ja tasangon nimeksi tuli ’Thung Kula Rong-Hai’ (eli itkevien Kula-kauppiaiden tasanko).

Hom Mali -riisin viljely Thung Kula Rong-Haissa alkoi sen jälkeen, kun hallitus paransi Hom Mali -riisilajiketta ja sertifioi sen 1959 nimellä ’Khao Dawk Mali 105’. Viljely laajeni vuonna 1979, kun riisinvaihtoprojektissa kehotettiin istuttamaan tahmariisiä Thung Kula Rong-Hain alueelle. Viljelijöitä kehotettiin uusimaan riisinsiemenet kolmen vuoden välein, jotta ne pysyisivät puhtaina.

Koska raakariisi oli riippuvainen sadevedestä, istutukset voitiin tehdä vain kerran vuodessa. Sadonkorjuu tapahtuu kylmällä kaudella, kun sää on kylmä ja kuiva (sadekauden päätyttyä). Paikallisen tietämyksen mukaan raakariisipelto on kuivattava noin 10–15 päivää ennen sadonkorjuuta, jotta saadaan fyysisiltä ominaisuuksiltaan laadukasta riisiä, jonka jyvät ovat pitkiä, ohuita, kirkkaita ja tukevia. Keitettynä riisin on oltava pehmeää ja tuoksuvaa. Tämä käytäntö yhdessä hyvien maatalouskäytäntöjen kanssa takaa Khao Hom Mali Thung Kula Rong-Hain ainutkertaisen laadun, joka eroaa muilla alueilla kasvatetuista Hom Mali -riiseistä ja jonka tunnustavat kauppiaat ja kuluttajat niin tuottajamaassa kuin kansainvälisesti.

Pohjois-Thaimaan hieman suolainen maaperä, alueen viileä ja kuiva sää, käytetyt riisilajikkeet (KDML 105 ja RD 15), ilmasto ja maaperän ravinteet stressaavat raakariisiä, jolloin se tuottaa 2-asetyyli-1-pyrroliinia (2AP) -ainetta. Sama aromaattinen aine aiheuttaa Pandanus-kasvin lehtien tuoksun. Tämä on luonnon lahja Khao Hom Mali Thung Kula Rong Haista.

Eritelmän julkaisutiedot

(Asetuksen (EY) N:o 510/2006 5 artiklan 7 kohta)

(1) Korvattu maataloustuotteiden ja elintarvikkeiden laatujärjestelmistä 21 päivänä marraskuuta 2012 annetulla Euroopan parlamentin ja neuvoston asetuksella (EU) N:o 1151/2012 (EUVL L 343, 14.12.2012, s. 1).